ROMÂNIA

JUDEŢUL NEAMŢ

CONSILIUL LOCAL AL COMUNEI DULCEŞTI

PROCES-VERBAL

AL ŞEDINŢEI ORDINARE A CONSILIULUI LOCAL AL COMUNEI DULCEŞTI

DIN DATA DE 27.12.2024

Şedinţa de Consiliu local a fost convocată prin Dispoziţia primarului comunei Dulcești nr.151 din 17.12.2024 şi a avut loc cu prezența fizică a d-lor consilieri, la sediul Primăriei comunei Dulceşti, judeţul Neamţ, începând cu ora 1000.

Urmarea efectuării prezenței de către secretarul general al comunei se constată absența d-lui consilier Merfea Constantin-Bogdan.

Dl. Chitaru Valeriu președintele de ședință dă citire ordinii de zi și o supune la vot fiind votată în unanimitate de către domnii consilieri prezenți.

Secretarul general al comunei dă citire proceselor verbale ale ședințelor din 20.11.2024, 05.12.2024 și 12.12.2024, conținutul acestora fiind votat în unanimitate de domnii consilieri prezenți.

1. **Proiect de hotărâre privind stabilirea impozitelor și taxelor locale pentru anul 2025**

Dl. primar Cucu Paul-Daniel precizează că a participat la ședința cu Asociația de Dezvoltare Intercomunitară ECONEAMȚ desfășurată la Roman, la care au participat primarii din zona 2.

S-au discutat diverse probleme, printre care s-a adus la cunoștință că în calitate de ordonatori principali de credite, la un moment dat Curtea de Conturi nu va mai fi de acord cu subvenționarea diferenței dintre ce plătește o persoană fizică sau o persoană juridică la salubritate, având în vedere costul final al gunoiului menajer, pentru care avem încheiat un contract.

Am făcut o analiză în cadrul compartimentului de contabilitate, pentru anul 2024 fără luna decembrie și avem un cost de 375 mii lei. Ceea ce s-ar strânge de la populație ar fi undeva la 120 mii lei, diferența fiind foarte mare.

În acest sens pentru a fi acoperiți, pentru a nu ridica prețurile la gunoi, am făcut o adresă către ACOR Filiala Neamț, transmițându-ne că trebuie să avem o hotărâre de consiliu local care să privească strict subvenționarea acestei diferențe dintre prețul stabilit în Consiliul Local prin taxele și impozitele aferente și costul efectiv al gunoiului.

În același timp cei de la Rossal S.A., cu care avem încheiat contract, au invocat faptul că începând de la 01.01.2025, salariul minim pe economie se va modifica, ceea ce presupune din nou modificare de tarife, se vor adresa celor de la A.D.I. ECONEAMȚ și presupun că anul viitor vom avea din nou modificări. Eu am considerat că trebuie să rămână prețul același, să inițiez un proiect de hotărâre privind subvenționarea acestei diferențe.

Dl. primar Cucu Paul-Daniel propune ca reducerea pentru mijloacele de transport hibride să fie de 95%.

Se supune la vot proiectul de hotărâre, fiind votat în unanimitate de domnii consilieri prezenți.

1. **Proiect de hotărâre privind aprobarea contului de execuție a bugetului de venituri și cheltuieli al comunei Dulcești, jud. Neamț la data de 16 decembrie 2024**

Se supune la vot proiectul de hotărâre, fiind votat în unanimitate de domnii consilieri prezenți.

1. **Proiect de hotărâre privind aprobarea indicatorilor tehnico-economici actualizați și a devizului general actualizat după încheierea procedurii de execuție lucrări, pentru obiectivul de investiții „ÎNFIINȚAREA SISTEMULUI DE ALIMENTARE CU APĂ ÎN COMUNA DULCEȘTI, JUDEȚUL NEAMȚ”, aprobat pentru finanțare prin Programul național de investiții „Anghel Saligny”, precum și a sumei reprezentând categoriile de cheltuieli finanțate de la bugetul local pentru realizarea obiectivului**

Se supune la vot proiectul de hotărâre, fiind votat în unanimitate de domnii consilieri prezenți.

1. **Proiect de hotărâre privind aprobarea indicatorilor tehnico-economici actualizați și a devizului general actualizat după încheierea procedurii de execuție lucrări pentru obiectivul de investiții „ÎNFIINȚAREA SISTEMULUI DE CANALIZARE ÎN COMUNA DULCEȘTI, JUDEȚUL NEAMȚ”, aprobat pentru finanțare prin Programul național de investiții „Anghel Saligny”, precum și a sumei reprezentând categoriile de cheltuieli finanțate de la bugetul local pentru realizarea obiectivului**

Se supune la vot proiectul de hotărâre, fiind votat în unanimitate de domnii consilieri prezenți.

1. **Proiect de hotărâre privind aprobarea Regulamentului de organizare a pășunatului pe raza administrativ-teritorială a comunei Dulcești, județul Neamț**

Dl. primar Cucu Paul-Daniel precizează că a inițiat acest proiect de hotărâre de stabilire a unui regulament pentru toți crescătorii de animale de pe raza comunei Dulcești.

A fost o perioadă lungă de timp în care a plouat intens, cei care au animale au intrat pe pășune ceea ce a fost un factor negativ. Am avut discuții telefonice cu toți crescătorii de animale, unii au înțeles, alții nu, semn că trebuie să stabilim foarte clar perioada de pășunat.

În anul 2025 se încheie toate contractele de concesiune pentru pășune și vom stabili un draft de contract.

Dl. Ghiță Radu-Eusebiu propune modificarea perioadei în care este interzis pășunatul, care să fie de la 15 noiembrie la 1 mai.

Dl. Mitrea Vasile spune că este o problemă și cu terenurile arabile, pe care crescătorii de animale intră fără acordul nimănui.

Se supune la vot proiectul de hotărâre, cu modificarea propusă de dl. Ghiță Radu-Eusebiu, fiind votat în unanimitate de domnii consilieri prezenți.

Pentru vizualizarea întregii ședințe și alte detalii accesați [www.comunadulcesti.ro](http://www.comunadulcesti.ro), secțiunea Consiliul local, ședințele consiliului local și data acesteia, respectiv 27.12.2024.

PREŞEDINTE DE ŞEDINŢĂ SECRETAR GENERAL AL COMUNEI

Valeriu Chitaru Mioara-Cristina Adobriței